Ir-ritratt xokkanti li ttella’ fuq Twitter minn missieru u intitolat “Dak ibni!” ġab il-kundanna ta’ diversi mexxejja politiċi wara li kien ippubblikat ilbieraħ minn The Australian today. Ir-ritratt kien ippubblikat ukoll mill-midja kollha ewlenija fid-dinja. It-tifel li ma ssemmiex b’ismu, jidher li għandu anqas minn 10 snin. Sharrouf uża l-passaport ta’ ħuh biex is-sena li għaddiet ħarab mill-Awstralja ma’ martu u tliet uliedu biex jiġġieled fis-Sirja u fl-Iraq. Il-Gvern Awstraljan ma ħallihx jidħol lura fil-pajjiz minħabba theddida ta’ terroriżmu. Huwa kien fost disa’ Musulmani li fl-2007 kienu akkużati li ħażnu materjal splussiv u li ppjanaw attakki terroristiċi fl-akbar bliet Awstraljani, fosthom Sydney u Melbourne. Huwa ammetta għal akkużi ta’ terroriżmu li nġiebu fil-konfront tiegħu u fl-2009 intbagħat erba’ snin ħabs. Il-Ministru tad-Diviża Awstaljan David Johnston wissa biex ma jkunx hemm kummenti razzjali kontra r-reliġjon Islamika, waqt li l-Prim Ministru qal li dawn ir-ritratti mil-Lvant Nofsani juru l-brutalità tat-terroristi fl-Istati Islamiċi. “Hemm ħafna aktar ritratti fil-gazzetti tal-attroċitajiet li qed isiru minn dan il-grupp,” qal Abbott lil ABC Radio. Huwa qal li l-Istati Islamiċi mhumiex biss gruppi terroristiċi, iżda armata terrorista li mhux biss qed ifittxu li jibnu grupp terroristiku, iżda nazzjon terrorist. “Dan ipoġġi quddiemna problema straordinarja mhux biss għall-poplu tal-Lvant Nofsani, iżda għad-dinja kollha u qed naraw ħafna aktar evidenza ta’ kemm din l-entità hija waħda barbarika.” Dan ir-ritratt qajjem għagħa sħiħa fl-Awstralja fejn kienu bosta l-komunitajiet inkluż Musulmani li kkundannaw l-atti barbari fil-Lvant Nofsani. Ġimagħtejn ilu kien ippubblikat ritratt xokkanti ieħor ta’ diversi rjus maqtugħa mwaħħla ma’ grada li wkoll ġab il-kundanna ta’ diversi mexxejja politiċi ewlenin fid-dinja.